SANTIAGO DE COMPOSTELAKO KATEDRALEKO TINPANOA

 Santiago de Compostelako katedral erromanikoko tinpanoko eskultura monumentala daukagu aztergai. Katedralarekin batera eginak izan ziren XIII. mendean, Santiago de Compostelan, Coruña probintzian, Galizian.

 3 ateetan dago banatuta sarrera, erdikoa bi aldeetakoak baino zabalagoa eta altuagoa delarik. Alboetako bi ateek alboetako nabetara garamatzate, eta erdikoak nabe nagusira. Hiru ateek erdi puntuko arkuak dituzte gainean, arkiboltak osatuz, baina erdikoak bakarrik dauka tinpanoa. Erdiko atea mainel batez bitan banatuta dagoen ate bakarra da.

 Materiala eta teknikari dagokienez, granito zizelkatuz dago egina. Ez dauka kolorerik, baina bere garaian, margoturik egon zen. Apainketari dagokionez, oso aberatsa da, kantitateari dagokionez. Gai erlijiosoak jorratzen dira bertan, Donejakue bidearen bukaeran dagoen eliza honetara zetozen eta datozen erromesei erlijioaren boterea erakutsi eta aldi berean erlijioaren irakaspenak irakasteko. Erromanikoan ohikoa zen bezala, kristautasuneko figurak hierarkizaturik ageri dira alboetatik erdira eta behetik gora ordenatuz, figuren garrantziaren arabera, alegia. Erromanikoko tinpanoetako markoaren legea betetzen du, irudi eta tamainak tinpanoa betetzera bideratuta daude-eta. *Horror vacui,* hau da, hutsuneari beldurra agerikoa da, ez baitago hutsunerik inon ere ez.

 Erdiko eta alboko ateen artean, tamaina txikiko pilare korintiar batzuk agertzen dira, gainean, pertsonen figurak ageri direlarik, 12 apostuluak irudikatuz. Donejakue erdiko atearen mainelan dago kokatuta, garrantzi berezia bereganatuz. Aldiz, alboko ateak eta hauen kanpoaldean dauden hormak ukitzen diren lekuan, beste bina figura daude albo banatan, 4 ebanjelistak irudikatuz, Mateo, Marcos, Lucas eta Juan. Gizaki irudiz daude irudikatuta, ez haien sinbolo diren animali eta izakiez, aingeru, lehoi, zezen edo arranoa, adibidez.

 Tinpanoan, erdi erdian, Jesukristo ageri da eserita, eskuak bularraren altuerara altxatuta, eta ikusleei esku-ahurrak erakusten. Jarrera apur bat dominantea hartzen du Jesukristok. Bere ondoan, 4 ebanjelistak ageri dira, tetramorfoekin. San Marcos eta San Lucasen alboan, launa aingeru ageri dira, *Arma Christi* bana daukalarik bakoitzak (gurutzea, arantzadun koroa, belakidun makila sakratua, lantza sakratua, hiltze sakratuak, Veronikaren errezela eta Poncio Pilatosen treska). Aingeruen gainean, 40 arima zoriontsu daude Jesukristoren alde banatan banatuta. Arkuetako arkiboltetan, apokalipsiko 24 adineko gizon daude, bakoitzak tresnaren bat daukalarik.

Jokin Labaka Alduntzin